Силсилаи тарбияи фарзандон, қисми ҳаштум: Салоҳ ва парҳезгории волидайн ва таъсири он дар тарбияи фарзанд

سلسلة تربية الأولاد, القسم الثامن: تقوى الوالدين و صلاحهم و تأثيره في تربية الأولاد

< الطاجيكية >



Ҳақназаров Тоҳир

حقنظراو طاهر

🙠🙣

Силсилаи тарбияи фарзандон, қисми ҳаштум: Салоҳ ва парҳезгории волидайн ва таъсири он дар тарбияи фарзанд

Ҳеҷ шакке нест, ки барои тарбияву парвариши фарзан­дон падару модар нахустин сармашқ ва намунаи нек ва шо­иста мебошанд. Аз ин рӯ салоҳу парҳезгорӣ, дурусткориву некравишии онон бар парвариши ҷисму фикри фарзандони худ бисёр муассир мебошад, зеро дарвоқеъ фарзандон ба та­носуби тақвову парҳезгории волидайни худ ва мутобиқи пайравӣ намуданашон аз барномаи илоҳӣҳамроҳ бо исор ва ҳамкорӣ нисбат бар ҳамдигар парвариш меёбанд, аз дасту­роти Худованд итоат ва фармонбардорӣ мекунанд ва ин ҳа­мон чизе аст, ки ояти шарифа бар он таъкид намудааст:

﴿ذُرِّيَّةَۢ بَعۡضُهَا مِنۢ بَعۡضٖۗ وَٱللَّهُ سَمِيعٌ عَلِيمٌ ٣٤﴾ [ال عمران: ٣٤]

**«Онон фарзандоне буданд, ки** (чи аз назари тақвову фа­зилат ва чи аз назари наслу хонавода) **бархе аз бархе ди­гаранд…».[[1]](#footnote-1)**

Аммо бо вуҷуди чунин қоида ва робитае боз гоҳе муло­ҳиза мешавад, ки ба хотири ҳикмате, ки танҳо Худованд бар он огоҳ мебошад ва барои ин, ки қалбҳо пайваста дар ҳоли парҳезгориву бедорӣ бимонанд, иддае бо камоли зори­ву тазаррӯъ дар пешгоҳи Эзид таъоло хоҳони фарзанди со­леҳу некӯкоре мешаванд. (Дар ҳоле ки худи волидайн дар парвариши саҳеҳи фарзанд ва ба унвони фарзанди солеҳу некӯкор тарбия ёфтани ӯ омили бисёр муассир мебошанд).

Ҳамон тавре, ки гуфта шуд, салоҳу парҳезгории воли­да­йн дар тарбияи фарзандон комилан муассир мебошад. Чу­нонки омадааст: Ҳазрати Хизр (а) бидуни музду чашмдоште девореро, ки мутааллиқ ба ду кӯдаки ятим буд, сохт ва таъ­мир намуд. Ҳазрати Мӯсо (а) аз ӯ пурсид: *Чаро дар ивази сохтани он девор музде нагирифтӣ?* Дар ҷавоб гуфт:

﴿وَكَانَ أَبُوهُمَا صَٰلِحٗا ٨٢﴾ [الكهف: ٨٢]

**«**(Чун) **падарашон марди солеҳу порсое буд».[[2]](#footnote-2)**

Илова бар он фариштагон низ барои марди мӯъмин, фарзандони солеҳ ва падару модараш ва дигар афроди некӯ­кор дуои хайр ме­кунанд ва хоҳони бартарии мақоми онон мегарданд:

﴿رَبَّنَا وَأَدۡخِلۡهُمۡ جَنَّٰتِ عَدۡنٍ ٱلَّتِي وَعَدتَّهُمۡ وَمَن صَلَحَ مِنۡ ءَابَآئِهِمۡ وَأَزۡوَٰجِهِمۡ وَذُرِّيَّٰتِهِمۡۚ إِنَّكَ أَنتَ ٱلۡعَزِيزُ ٱلۡحَكِيمُ ٨﴾ [غافر: ٨]

**«Эй Парвардигори мо! Онҳоро ба бӯстонҳои ҳамешасабз дарор, ки ба онҳо ваъда кардаӣ ва низ аз падаронашон ва за­нонашон ва фарзандонашон ҳар кӣ некӯкор бошад,** (ба ҷан­нат бидарор), **ба дурустӣ ки Ту ғолиби фарзонаӣ».[[3]](#footnote-3)**

Табиӣ аст, ки ҳар гоҳ тарбияву парвариши фарзандон бар асоси тоати Худо ва даъват ба сӯи Худо бошад, албатта дар биҳишти ҷовидон ҳамдигарро мулоқот хоҳанд кард. Ху­дованд мефармояд:

﴿وَٱلَّذِينَ ءَامَنُواْ وَٱتَّبَعَتۡهُمۡ ذُرِّيَّتُهُم بِإِيمَٰنٍ أَلۡحَقۡنَا بِهِمۡ ذُرِّيَّتَهُمۡ وَمَآ أَلَتۡنَٰهُم مِّنۡ عَمَلِهِم مِّن شَيۡءٖۚ كُلُّ ٱمۡرِيِٕۢ بِمَا كَسَبَ رَهِينٞ ٢١﴾ [الطور: ٢1]

**«Ва онон, ки имон оварданд ва фарзандонашон дар имон дар паи онҳо рафтанд, фарзандонашонро ба онҳо ме­расонем ва онҳоро аз ҷазои амалашон чизе нуқсон наме­кунем. Ҳар касе ба он чи амал кард, дар гарави он бошад».[[4]](#footnote-4)**

Ба ҳамин хотир аст, ки яке аз солеҳон хитоб ба фар­занди худ гуфта: *Эй писарам! (Ман ба умеди он, ки фар­дои қиёмат туро бубинам,) бисёр намоз мехонам.*

Ривоят мекунанд, ки *Саҳли Тастурӣ (р) аҳд мекард, дар мавриди фарзанде, ки Худованд дар оянда ба ӯ ато мефар­мо­яд, қабл аз таваллудаш аъмоли нек анҷом диҳад, ба умеди он, ки Худованд ба воситаи фарзанди солеҳе, ки барои ӯ ба дунё меоварад, мавриди икром ва мағфирати Худо қарор диҳад ва пайваста мегуфт: «Ман аҳду паймонеро устувор медорам, ки Худованд онро дар олами кӯдакӣ бо ман бастааст ва ман фарзандонамро аз ҳамин ҳозир, (ки ҳанӯз ба дунё наомада­анд) то замоне, ки Худованд ононро ба ман ато мефармояд ва ба олами шуҳуду зуҳур хориҷ мекунад, нигаҳбонӣ ва му­ҳофизат менамоям.[[5]](#footnote-5)*

Пас ин худ далеле аст, ки салафи солеҳ бар вуҷуди фар­занд бисёр ҳарис ва алоқаманд будаанд.

Байҳақӣ (р) дар китоби «Ал-Эътиқод»[[6]](#footnote-6) аз Ибни Аббос (р) нақл намуда, ки гуфт: «*Ҳангоме ки ояти* **«Ва ан лайса ли-л-инсони илло мо саъо»** *нозил шуд, Худованд баъди он ин оят­ро нозил фармуд:* **«…алҳақно биҳим зурриятаҳум…»,** *яъне фарзандонашонро (ба василаи имон дар биҳишт) ба эшон ме­расонем.* Ибни Аббос гуфтааст: *Худованд фарзандони шахси мӯъминро ҳамроҳи ӯ дар биҳишт дар дараҷаи ӯ қарор меди­ҳад, агарчи дар амал аз ӯ поёнтар бошанд, сипас ин оятро хонд:*

﴿وَٱلَّذِينَ ءَامَنُواْ وَٱتَّبَعَتۡهُمۡ ذُرِّيَّتُهُم بِإِيمَٰنٍ أَلۡحَقۡنَا بِهِمۡ ذُرِّيَّتَهُمۡ وَمَآ أَلَتۡنَٰهُم مِّنۡ عَمَلِهِم مِّن شَيۡءٖۚ كُلُّ ٱمۡرِيِٕۢ بِمَا كَسَبَ رَهِينٞ ٢١﴾ [الطور: ٢1]

**«Ва онон, ки имон оварданд ва фарзандонашон дар имон дар паи онҳо рафтанд, фарзандонашонро ба онҳо ме­расонем ва онҳоро аз ҷазои амалашон чизе нуқсон наме­кунем. Ҳар касе ба он чӣ амал кард, дар гарав бошад».[[7]](#footnote-7)**

Бинобар ин Худованд мефармояд: Мо фарзандони со­леҳро ҳамроҳи падару модари некӯкори худ дар биҳишт ҷой медиҳем бе он ки Мо аслан аз амали онон чизе бикоҳем ва аз андӯхтаи падарону модарон чизе бардорем ва ба фарзан­донашон бидиҳем ва ё ба ин васила бар ҳасаноти фарзандон бияфзоем.

Ибни Шоҳин нақл кардааст: «*Дар ҳоле ки Паёмбари ак­рам (с) бо як нафар машғули муноҷот буд, Ҳориса ибни Нӯъ­мон (р) назди ӯ омад, бидуни ин ки салом кунад, нишаст. Он як нафар, ки Ҷабраил буд, гуфт: «Агар ин шахс салом мекард, ҷавоби саломашро медодем». Он Ҳазрат (с) ба Ҷабраил фар­муданд: «Оё ин шахсро мешиносӣ?» Ҷабраил гуфт: «Оре, ин шахс яке аз он ҳаштод нафаре аст, ки дар рӯзи ҷанги Ҳунайн сабру пойдорӣ намуданд, Худованд онон ва фарзандонашонро дар биҳишт ҷой дод (биҳиштро насиби онҳо гардонид)».*

Саъид ибни Мусайяб гуфтааст: «*Вақте намоз мегузорам, фарзандамро ба ёд меоварам ва ба намоз хондани худ меафзо­ям. Чун дар ривояте омадааст, ки Худованд дар миёни ҳафт фарзанди шахс фарзанди солеҳро ҳифз мефармояд».*

Оятҳои зер ҳамин гуфтаро таъйид мекунанд, ки мефармояд:

﴿إِنَّ وَلِـِّۧيَ ٱللَّهُ ٱلَّذِي نَزَّلَ ٱلۡكِتَٰبَۖ وَهُوَ يَتَوَلَّى ٱلصَّٰلِحِينَ ١٩٦﴾ [الاعراف: ١٩6]

**«Ба дурустӣ, корсози ман он Худо аст, ки Китобро фуруд овард ва ӯ некӯкоронро корсозӣ мекунад».[[8]](#footnote-8)**



1. . Сураи Оли Имрон, 3: 34. [↑](#footnote-ref-1)
2. . Сураи Каҳф, 18: 82. Ибни Касир ривоят карда, ки ҷадди ҳафтум солеҳ буда ва Худо ба туфайли ӯ набераро нафъ бахшид. Фахри Розӣ дар тафсири худ дар шарҳи ин оят мефармояд: Ин далолат бар он дорад ,ки салоҳу некии падарон иноят ба ҳоли писаронро ба бор меоварад (21/162). [↑](#footnote-ref-2)
3. . Сураи Ғофир, 40: 8. [↑](#footnote-ref-3)
4. . Сураи Тур, 52: 21. [↑](#footnote-ref-4)
5. . Ҳошияи Ибни Обидин ҷ. 1.. – С. 53. [↑](#footnote-ref-5)
6. . Таълифи Ҳофиз Абубакр Аҳмад ибни Ҳусайни Байҳақӣ (ваф. 458 ҳ.). [↑](#footnote-ref-6)
7. . Сураи Тур, 52: 21. [↑](#footnote-ref-7)
8. . Сураи Аъроф, 7: 196. [↑](#footnote-ref-8)